b'\n_START_ARTICLE_\nAaro Hellaakoski\n_START_SECTION_\nEl\xc3\xa4m\xc3\xa4\n_START_PARAGRAPH_\nAaro Hellaakosken vanhemmat olivat lehtori Antti Rietrikki Helaakoski ja Aina Maria Lindman. H\xc3\xa4nen nuorempi sisarensa oli taidemaalari Aira Helaakoski. Aaro Hellaakoski vietti p\xc3\xa4\xc3\xa4osan lapsuus- ja nuorusvuosistaan Oulussa ja h\xc3\xa4n p\xc3\xa4\xc3\xa4si ylioppilaaksi 1913. H\xc3\xa4n opiskeli Helsingin yliopistossa maantiedett\xc3\xa4, el\xc3\xa4in- ja kasvitiedett\xc3\xa4 sek\xc3\xa4 geologiaa ja mineralogiaa ja valmistui filosofian kandidaatiksi 1919. Ensimm\xc3\xa4isen runokokoelmansa h\xc3\xa4n julkaisi 1916. Hellaakoski v\xc3\xa4itteli 1928 tohtoriksi, geologian alalta ollut v\xc3\xa4it\xc3\xb6skirja oli nimelt\xc3\xa4\xc3\xa4n Puulan j\xc3\xa4rviryhm\xc3\xa4n kehityshistoria._NEWLINE_Hellaakoski toimi vakinaisena taide- ja kirjallisuusarvostelijana muun muassa Ajassa, Karjalan Aamulehdess\xc3\xa4 ja Iltalehdess\xc3\xa4._NEWLINE_Hellaakoski toimi maantiedon ja luonnonhistorian opettajana Tytt\xc3\xb6normaalilyseossa. Oppilailtaan h\xc3\xa4n sai liikanimen Koukku. H\xc3\xa4n oli my\xc3\xb6s Helsingin yliopiston dosentti. H\xc3\xa4n harrasti maalausta ja oli eritt\xc3\xa4in perehtynyt taidehistoriaan. Ensimm\xc3\xa4isell\xc3\xa4 Italian-matkallaan h\xc3\xa4n h\xc3\xa4mm\xc3\xa4stytti Italian ja taidehistorian tuntemuksellaan lankonsa W\xc3\xa4in\xc3\xb6 Aaltosen, joka oli k\xc3\xa4ynyt lukuisia kertoja Italiassa._NEWLINE_Avioliitosta Lempi Alina Aaltosen kanssa syntyi kaksi lasta, Katri ja Eero Antti (1929\xe2\x80\x932019), josta tuli hermo- ja mielitauteihin erikoistunut l\xc3\xa4\xc3\xa4k\xc3\xa4ri.\n_START_SECTION_\nS\xc3\xa4vellyksi\xc3\xa4 Hellaakosken runoihin\n_START_PARAGRAPH_\nHellaakosken runoja ovat s\xc3\xa4velt\xc3\xa4neet muiden muassa Pekka Kostiainen, Tauno Marttinen, Einojuhani Rautavaara, Kari Rydman, Esa Pethman, Richard J\xc3\xa4rnefelt, Ilkka (Petri) Pettersson, Heikki Sarmanto ja 500 kg lihaa.'